SKRIFTLIG FORESPØRGSEL E-2156/01

af Bart Staes (Verts/ALE) til Kommissionen

(18. juli 2001)

Om: Omlægning af EU-støtte fra olieindustrien til vedvarende energikilder

I svaret på spørgsmål H-0527/01(1) begrænser Kommissionen sig til en opremsning af de løbende programmer for vedvarende energikilder. Således anvendtes i perioden 1994-1999 10 % af det samlede energibudget til vedvarende energikilder. Der var tale om en beløb på 300 mio. EUR. Mellem 1998 og 2002 vil Kommissionen via det femte rammeprogram og Altener-programmet anvende omkring 477 mio. EUR til vedvarende energikilder.

Kommissionen giver ingen oplysninger om omlægning af støtten til olieindustrien. Mellem 1975 og 1998 har Kommissionen udbetalt 747,72 mio. EUR i støtte til europæiske olie-, gas- og kulproducenter. Denne særlige fokusering på olie står i skarp kontrast til de ambitiøse målsætninger fra Kyoto om CO2-emissionerne. Der er derfor behov for effektive foranstaltninger til fordel for de alternative energikilder.

Derfor bedes Kommissionen give et entydigt svar på følgende spørgsmål:

- Agter Kommissionen at omlægge sin støtte til olieindustrien til udvikling og fremme af alternative energikilder?

- Hvorfor vil Kommissionen i benægtende fald ikke omlægge sin støtte til olieindustrien til udvikling og fremme af alternative energikilder, navnlig i betragtning af de ambitiøse målsætninger fra Kyoto og den årelange begunstigelse af olieindustrien?

(1) Skriftligt svar af 3.7.2001.

Svar afgivet på Kommissionens vegne af Loyola de Palacio

(9. november 2001)

Som led i Fællesskabets femte rammeprogram for forskning og teknologisk udvikling (FTU) er der ved fordelingen af midler til fremme af ny energiteknologi

givet høj prioritet til vedvarende energikilder og effektiv energiudnyttelse. De midler, der er afsat til vedvarende energi og energibesparende foranstaltninger, kommer til at tegne sig for cirka 80 % af det samlede budget. Dog går Kommissionen ind for en afbalanceret holdning til fremme af ny energiteknologi, og derfor kan de resterende 20 % af støtten meget vel blive afsat til konventionelle energikilder såsom olie, gas og stenkul.

Det bør bemærkes, at et af de væsentligste kriterier ved udvælgelsen af forslag med henblik på fællesskabsstøtte har været de miljømæssige fordele ved de pågældende projekter. Derfor har man ved udvælgelsen af forslag prioriteret projekter, som mindsker miljøkonsekvenserne af anvendelsen af olie og gas.

Med hensyn til spørgsmålet om, hvorvidt støtte til olie- og gasteknologi og Kyoto-protokollens målsætning kan forliges, bør man huske på, at den øgede brug af naturgas som erstatning for de mere kulstofintensive brændselsformer er en af de væsentligste foranstaltninger til reduktion af drivhusgasemissionerne. I denne forbindelse kan støtte til ny gasteknologi bidrage til Kyoto-målet.

Det skal tilføjes, at Kommissionen ud over at yde finansiel støtte til vedvarende energikilder også fremmer anvendelsen heraf gennem andre foranstaltninger, som f.eks. det nyligt vedtagne direktiv om fremme af elektricitet fra vedvarende energikilder inden for det indre marked for elektricitet(1). Direktivets strategiske målsætning er at skabe en ramme for en væsentlig forøgelse på mellemlang sigt af elproduktionen fra vedvarende energikilder. Direktivet foreslår ikke en harmoniseret støtteordning for hele Fællesskabet for el fra vedvarende energikilder. Formålet hermed er at give medlemsstaterne mulighed for at gøre yderligere erfaringer med anvendelsen af deres nationale støtteordninger. Kommissionen vil følge udviklingen i de enkelte medlemsstater på nært hold for at få større indsigt i de praktiske fordele ved de forskellige nationale støtteordninger. I henhold til artikel 4 i direktivet skal Kommissionen senest fire år efter direktivets ikrafttræden forelægge en rapport med en nærmere vurdering af de forskellige nationale støtteordninger. Denne rapport skulle kunne give et klart billede af effektiviteten, herunder omkostningseffektiviteten, af hver enkelt af de nationale støtteordninger. I henhold til direktivets artikel 4 skal rapporten om nødvendigt ledsages af et forslag til en harmoniseret EU-dækkende støtteordning for el fra vedvarende energikilder. Et sådant forslag kan bl.a. være nødvendigt for at få etableret lige konkurrencevilkår for el fra konventionelle energikilder.

Kommissionens grønbog om energiforsyningssikkerhed har givet afsæt til en debat om den europæiske energipolitiks fremtid, herunder spørgsmålet om støtte til forskellige energikilder. I forbindelse hermed har Kommissionen bragt spørgsmålet på bane, om ikke sektorer, som før i tiden har modtaget offentlig støtte (f.eks. olie), bør være med til at finansiere udviklingen af vedvarende energi. Mere generelt har Kommissionen i sit forslag om en europæisk strategi for bæredygtig udvikling(2) foreslået en gradvis afvikling af støtte til produktion og forbrug af fossilt brændsel frem til 2010.

(1) KOM(2001) 445 endelig udg.

(2) KOM(2001) 264.